《古北口》
清代·高其倬

九边雄寰中，古北乃其一。北顾阚居庸，南境抵辽碣。

屹然介其间，长垣兀积铁。高冒峰峦巅，低竟蛟龙窟。

晴空展虹霓，海势现城阙。千里不可穷，随山远曲折。

城头一抔土，黎庶九州血。作俑越与秦，流弊及明末。

貂珰秉国成，书生总戎律。志拟封狼胥，兵不逾房闼。

飒沓西风来，万骑射南月。腾凌在俄顷，若蹴蚍蜉堞。

深源竟丧师，无忌空抱节。可怜边沙中，青磷照白骨。

城同夏鼎倾，事与秋烟灭。龌龊何足论，阶厉病前哲。

不见张韩公，筑城门不设。从来守边术，能战守可说。

更有必胜方，千古同一辙。赤子付龚韩，白麻命萧葛。

作者简介：高其倬（1676（丙辰年）—1738）清代官员、诗人。字章之，号美沼、种筠，辽宁铁岭人，隶汉军镶黄旗，指头画创始人高其佩堂弟。康熙三十三年进士，迁内阁学士。世宗朝历云贵、闽浙、两江总督。在闽请解除民间出海贸易禁令，后以故降为江苏巡抚。乾隆初，官至工部尚书，卒谥文良。有奏疏及《味和堂诗集》。